ปตท.-การบินไทยค้านคลังขายหุ้น
สหภาพแรงงานรัฐวิสาหกิจบุกยื่นหนังสือถึง รมว.คลังค้านการขายหุ้น ปตท. - การบินไทย
31 ม.ค. 2555

สหภาพแรงงานรัฐวิสาหกิจบุกยื่นหนังสือถึง รมว.คลังค้านการขายหุ้น ปตท. - การบินไทย
สมาพันธ์แรงงานรัฐวิสาหกิจสัมพันธ์  หรือ สรส. นำโดยนายสาวิทย์ แก้วหวาน เลขาธิการ สรส. ได้เดินทางมาที่กระทรวงการคลังเพื่อยื่นหนังสือถึงนายกิตติรัตน์ ณ ระนอง รองนายกรัฐมนตรี และรมว.คลัีง เพื่อขอให้รัฐบาลยุตินโยบายการขายหุ้นของกระทรวงการคลังที่ถืออยู่ใน บริษัท ปตท.  และบริษัท การบินไทย  2% ไปให้กับกองทุนวายุภักษ์ ซึ่งจะทำให้ทั้ง 2 หน่วยงานพ้นสภาพความเป็นรัฐวิสาหกิจ
นายสาวิทย์ กล่าวว่า ขณะนี้ประเทศไทยมีความขัดแย้งเกิดขึ้นมากมายอยู่แล้ว ดังนั้นรัฐบาลจึงไม่ควรเพิ่มปัญหาด้วยนโยบายขายหุ้นบริษัท ปตท.และบริษัท การบินไทย เพราะจะส่งผลให้รัฐวิสาหกิจทั้ง 2 แห่ง เป็นบริษัทเอกชนซึ่งไม่ต้องถูกตรวจสอบการทำงานอย่างเข้มงวดจากหน่วยงานต่างๆ เหมือนกับการเป็นหน่วยงานรัฐวิสาหกิจ และอาจมีผลกระทบต่อประชาชนตามมาได้ โดยเฉพาะกรณีของบริษัท ปตท. ที่การดำเนินธุรกิจมีความเกี่ยวเนื่องกับประชาชนในทุกๆ ระดับ
พร้อมกับนี้ทาง สรส. ยังเห็นว่าหลังจากนี้ภาครัฐจะต้องรับฟังความคิดเห็นจากผู้ที่เกี่ยวข้องกับนโยบายดังกล่าวอย่างรอบด้าน เพื่อช่วยกันหาทางออกที่จะพาประเทศก้าวต่อไปข้างหน้าได้อย่างยั่งยืน
ด้านนายจิรวุฒิ สิงห์โตทอง เป็นเลขานุการรัฐมนตรีว่าการกระทรวงการคลัง กล่าวว่า แนวทางการชายหุ้นดังกล่าวเป็นการโยนหินถามทาง หากเสียงตอบรับที่กลับมาเป็นไปในทางที่ไม่ดี ก็อาจไม่ดำเนินการต่อไป
ขณะที่นางแจ่มศรี สุกโชติรัตน์ ประธานสหภาพแรงงานรัฐวิสาหกิจ การบินไทย กล่าวว่า รัฐบาลควรยุตินโยบายการแปรรูปบริษัท การบินไทย แต่ควรหาทางบริหารในลักษณะที่เป็นหน่วยงานรัฐวิสาหกิจที่ให้บริการขนส่งทางอากาศแก่ประชาชน และแข่งขันกับสายการบินต่างชาติได้อย่างคล่องตัวไปพร้อมกัน